**ROMÂNIA**

**JUDEȚUL VRANCEA**

**CONSILIUL JUDEȚEAN**

**HOTĂRÂREA nr. 1
din 14 ianuarie 2021**

**privind:** aprobarea contractului de delegare a gestiunii serviciului public de transport persoane prin curse regulate în aria teritorială de competența a Unității Administrativ Teritoriale Județul Vrancea

**Consiliul Județean Vrancea,**

**- văzând** referatul Direcției tehnice și investițiidin cadrul aparatului de specialitate al Consiliului Județean Vrancea, înregistrat la nr. 888/14.01.2021, aprobarea contractului de delegare a gestiunii serviciului public de transport persoane prin curse regulate în aria teritorială de competența a Unității Administrativ Teritoriale Județul Vrancea;

**- luând act** de Încheierea din data de 28.10.2020 și de Sentința civila nr. 373/10.11. 2020, prin care instanța de fond a dispus suspendarea art. 4 - 6 din Hotărârea Consiliului Județean Vrancea nr. 136 din 27 august 2020;

**- ținând cont** de prevederile art. 24 alin. (1) din Legea nr. 92/2007 privind serviciile publice de transport persoane în unitățile administrativ – teritoriale, cu modificările și completările ulterioare;

**- în conformitate** cu dispozițiile art. 173 alin. (1) lit. d) din O.U.G. nr. 57/2019 privind Codul administrativ, cu modificările și completările ulterioare;

**- luând act de** rapoartele compartimentelor de resort din cadrul Consiliului Județean Vrancea si avizele comisiilor de specialitate ale Consiliului Județean Vrancea;

**-** **în temeiul** art. 196 alin. (1) lit. a) din O.U.G. nr. 57/2019 privind Codul administrativ, cu modificările și completările ulterioare;

**HOTĂRĂȘTE:**

**Art.1** Aprobarea modelului de contract pentru delegarea gestiunii serviciului public de transport persoane prin curse regulate în aria teritorială de competența a Unității Administrativ Teritoriale Județul Vrancea până la soluționarea a Dosarelor nr. 1476/91/2020 si nr. 1585/91/2020, aflate pe rolul Tribunalului Vrancea, dar nu mai târziu de 31.12.2021.

**Art.2** Prevederile prezentei hotărâri vor fi duse la îndeplinire de către președintele Consiliului Județean Vrancea prin aparatul de specialitate și comunicate celor interesați de către secretarul general al județului prin Serviciul administrație publică, Monitor Oficial Local și arhivă din cadrul Direcției juridice și administrație publică.

**Președintele**

**Consiliului Județean Vrancea**

**Cătălin Dumitru Toma**

 **Contrasemneaza,**

 **Secretar general al județului**

 **Raluca Dan**

**ROMÂNIA Anexa**

**JUDEȚUL VRANCEA la Hotărârea nr.1 din 14 ianuarie 2021**

**CONSILIUL JUDEȚEAN**

**Contract de delegare a gestiunii serviciului**

**de transport public județean de persoane, prin curse regulate**

**Art.1. Părțile contractante:**

**1.1. Unitatea Administrativ Teritoriala Județul Vrancea** cu sediul în municipiul Focșani, str. Dimitrie Cantemir nr. 1, telefon + 40237616800, fax + 40237212228, cod fiscal 4350394, reprezentată legal prin dl. Toma Cătălin Dumitru, având funcția de Președinte, în calitate de delegatar, pe de o parte,

și

**1.2. Societatea comercială** ......................................... cu sediul în ......................., înregistrată la Oficiul Registrului Comerțului sub nr. .................................... cod de înregistrare fiscală ......................, cont .............................................................. deschis la ....................................................., reprezentată prin ....................................................., având funcția de ............................................., în calitate de delegant, pe de altă parte.

În temeiul prevederilor art. 66, alin. (2) din Ordonanța de Urgență a Guvernului nr. 70/2020 privind reglementarea unor măsuri, începând cu data de 15 mai 2020, în contextul situației epidemiologice determinate de răspândirea coronavirusului SARSCoV-2, pentru prelungirea unor termene, pentru modificarea și completarea Legii nr. 227/2015 privind Codul fiscal, a Legii educației naționale nr. 1/2011, precum și a altor acte normative, a Legii serviciilor comunitare de utilități publice nr. 51/2006, cu modificările și completările ulterioare și a Legii serviciilor publice de transport persoane în unitățile administrativ - teritoriale nr. 92/2007, cu modificările și completările ulterioare, părțile au încheiat prezentul contract.

**Art.2. Obiectul contractului**

Obiectul prezentului contract îl constituie delegarea sarcinilor și responsabilităților către Operator cu privire la prestarea propriu-zisă a serviciului public de transport pe raza administrativ-teritorială a județului Vrancea, inclusiv dreptul și obligația de a exploata infrastructura de transport aferentă serviciului.

Operatorul va presta serviciul public de transport județean de persoane, efectuat cu autobuze în conformitate cu obligațiile stabilite prin legislația aplicabilă în domeniu, pe traseul/traseele:

a) traseul ........................................................................................................................;

b) traseul .......................................................................................................................;

c) traseul ........................................................................................................................;

**Art.3. Durata contractului**

Prezentul contract produce efecte de la data semnării și pana la soluționarea Dosarelor nr. 1476/91/2020 si nr. 1585/91/2020, aflate pe rolul Tribunalului Vrancea, dar nu mai tarziu de 31.12.2021. În cazul în care, în urma în urma soluționării definitive a dosarelor aflate pe rolul instanțelor de judecată cu privire la Hotărârea Consiliului Județean Vrancea nr. 136/2020, se va menține valabilitatea acesteia, prezentul contract încetează de plin drept, urmând a se utiliza modelul de contract de gestiune din Anexa 3 la Hotărârea Consiliului Județean Vrancea nr. 136/2020.

**Art.4. Drepturile și obligațiile părților**

***Drepturile părților***

***4.1. Delegatarul are următoarele drepturi***:

**a)**să verifice și să controleze periodic modul de realizare a serviciului de transport public judeţean;

**b)**să analizeze, să verifice şi să aprobe documentaţiile justificative de stabilire, ajustare sau modificare a tarifelor de călătorie propuse de delegant, în corelare cu reglementările în vigoare vizând asigurarea ratei suportabilităţii costurilor pentru utilizatori;

**c)**să convoace pentru audieri delegantul, în vederea stabilirii măsurilor necesare pentru remedierea unor deficienţe apărute în executarea serviciului de transport public judeţean de persoane, precum şi în vederea concilierii diferendelor apărute în relaţia cu utilizatorii;

**d)**să actualizeze programul de transport public judeţean de persoane, prin curse regulate, în conformitate cu cerinţele de transport;

**e)**să sancţioneze delegantul în cazul în care acesta nu prestează serviciul de transport public judeţean de persoane, prin curse regulate la parametrii de performanţă, eficienţă şi calitate stabiliţi prin Regulamentul serviciului de transport public judeţean de persoane, prin curse regulate, în Judeţul Vrancea şi Caietul de sarcini al serviciului de transport public judeţean de persoane, prin curse regulate, în Judeţul Vrancea.

**f)**în cazul unor abateri grave ale delegantului, delegatarul, poate, după caz, rezilia prezentul contract şi poate dispune retragerea licenţei de traseu.

***4.2. Delegantul are următoarele drepturi:***

**a)**să încaseze tarifele aferente transportului public judeţean de călători prestat;

**b)**să propună actualizarea tarifelor aferente transportului public judeţean de persoane, în condiţiile legii;

**c)**să solicite delegatarului actualizarea programului de transport public judeţean de persoane, prin curse regulate pentru traseele pentru care deţine licenţa de traseu, în funcţie de nevoile de deplasare ale populaţiei;

**d)**să aibă acces liber şi nediscriminatoriu la activităţile de transport rutier desfăşurate pe drumul public;

**e)**să întrerupă prestarea serviciului de transport public judeţean de persoane, prin curse regulate, în cazul nerespectării obligaţiilor contractuale de către delegatar, cu obligaţia de a notifica delegatarului întreruperea prestării serviciului cu cel puţin 10 zile înainte de aceasta;

**f)**are dreptul de a utiliza gratuit pentru circulaţie infrastructura publică (străzi, poduri, pasaje denivelate, mobilier stradal, etc.) şi instalaţiile auxiliare aferente acesteia;

**g)**să efectueze cu informarea şi aprobarea delegatarului, modificări temporare (suspendări, limitări, micşorarea frecvenţei de circulaţie, devieri de traseu etc.) în deservirea unor trasee, atunci când aceste modificări sunt necesare în caz de avarii sau pentru executarea unor lucrări la infrastructura rutieră.

***Obligaţiile părţilor***

***4.3 Delegatarul are următoarele obligaţii:***

**a)**să controleze prestarea de către delegant a serviciului de transport public de persoane, prin curse regulate;

**b)**să păstreze confidenţialitatea informaţiilor, altele decât cele publice, cu privire la activitatea delegantului;

**c)**să nu îl tulbure pe delegant în exerciţiul drepturilor rezultate din prezentul contract;

**d)**să respecte obligaţiile pe care şi le-a asumat prin prezentul contract;

**e)**să notifice delegantului apariţia oricăror împrejurări de natură să aducă atingere drepturilor sau intereselor acestuia;

**f)**să intervină în cazurile de concurenţă neloială care perturbă desfăşurarea activităţii delegantului;

**g)** să nu modifice în mod unilateral prezentul contract, în afară de cazurile prevăzute expres de lege sau de prevederile contractului.

***4.4 Delegantul are următoarele obligaţii:***

**a)**să efectueze transportul public judeţean de persoane prin curse regulate, conform prevederilor programului de circulaţie, în condiţii de calitate, siguranţă, regularitate şi confort;

**b)**să asigure personal care deserveşte mijloacele de transport (conducători auto) conform reglementărilor legale în vigoare;

**c)**să fundamenteze şi să supună aprobării delegatarului orice propuneri de modificare a tarifelor ce vor fi utilizate în activitatea de transport public judeţean de călători;

**d)**să nu încarce artificial costurile de operare;

**e)**la încetarea prezentului contract, din alte cauze decât prin ajungerea la termen, excluzând forţa majoră şi cazul fortuit, delegantul este obligat să asigure continuitatea prestării serviciului, în condiţiile stipulate în contract, până la preluarea acestuia de către un alt operator, dar nu mai mult de 60 de zile;

**f)**să încheie şi să onoreze contractele de asigurări pentru mijloacele de transport deţinute, precum şi asigurarea călătorilor şi bunurilor acestora, conform prevederilor legislaţiei în vigoare privind asigurările;

**g)**să informeze permanent călătorii cu privire la traseele, programele de circulaţie, tarifele aplicate, precum şi modificarea acestora;

**h)**să asigure accesul organelor de control ale delegatarului la informaţiile privind executarea serviciului delegat şi modul de exploatare a mijloacelor de transport;

**i)**să transmită prin adresă delegatarului, la solicitarea acestuia, situaţia cuprinzând numărul mediu zilnic de călători pentru fiecare din traseele pe care execută serviciul de transport persoane, aferent unui trimestru;

**î)**să asigure afisarea în fiecare statie a orelor de circulatie a mijloacelor de transport proprii cu care efectuează serviciul de transport public de persoane prin curse regulate si opresc în statia respectivă;

**j)** să utilizeze pe timpul transportului placa de traseu, plasată la loc vizibil în faţa mijlocului de transport, cu indicarea executantului, caracterului cursei si nominalizarea capetelor de traseu între care se execută cursa respectivă;

**k)**mijloacele de transport, pe părţile laterale, vor avea inscripţionată denumirea delegantului;

**l)**să asigure călătorii şi bagajele acestora pentru riscurile ce cad în sarcina delegantului;

**m)**să asigure preluarea persoanelor transportate din vehiculele rămase imobilizate pe traseu, în termen de maximum 3 ore de la apariţia evenimentului;

**n)**să asigure informarea publicului călător în legătură cu modificarea ori suspendarea unei curse sau a unui traseu, în caz de forţă majoră;

**o)**să asigure efectuarea în termen a inspecţiei tehnice periodice la mijloacele de transport utilizate;

**p)**să asigure salubrizarea, spălarea şi dezinfectarea mijloacelor de transport, zilnic sau ori de câte ori este nevoie;

**r)**să asigure efectuarea verificărilor periodice medicale şi psihologice ale conducătorilor de autovehicule şi să ţină evidenţa acestora;

**s)**să asigure testarea pregătirii profesionale a conducătorilor de autovehicule şi evidenţa acestora;

**ş)**să utilizeze numai legitimaţiile de călătorie tipizate, cu regim special;

**t)**să asigure afişarea în salonul mijlocului de transport a numelui conducătorului acestuia, a programului de circulaţie, a instrucţiunilor privind modul de desfăşurare a transportului, a obligaţiilor transportatorului şi a publicului călător precum şi a informaţiilor de utilitate publică privind transportul, stabilite prin reglementările în vigoare;

**ţ)** să asigure spaţiile necesare pentru bagajele de mâna ale călătorilor;

**u)**să asigure accesul liber si nediscriminatoriu la transport, în baza documentelor stabilite de reglementările în vigoare, al persoanelor care beneficiază de facilităti/gratuităti la transport;

**v)**să îndeplinească orice alte obligaţii care derivă din reglementările legale în vigoare sau din hotărârile Consiliului Judeţean Vrancea.

**Art.5. Nivelul si plata redeventei**

Deoarece prin prezentul contract de delegare a gestiunii delegatarul nu a pus la dispozitia delegantului bunuri din domeniul public sau privat al Judetului Vrancea, încadrate în categoria bunurilor de retur, delegantul nu va fi tinut la plata vreunei redevente pe durata derulării contractului.

**Art.6. Răspunderea contractuală**

**6.1.**Nerespectarea de către una din părţi a obligaţiilor prevăzute prin prezentul contract atrage răspunderea contractuală a părţii în culpă.

**6.2.**Partea în culpă este obligată la plata penalităţilor precum şi la despăgubiri, în funcţie de prejudiciul produs.

**6.3.**Cuantumul despăgubirilor pe care le va suporta partea în culpă pentru neîndeplinirea oricăreia dintre obligaţiile asumate prin prezentul contract se vor determina pe baza unui raport de expertiză, însuşit de ambele părţi, care se va întocmi pentru fiecare împrejurare în parte, atunci când va fi necesar.

**Art.7*.* Forţa majoră**

**7.1.**Forţa majoră, definită conform legii, apără de răspundere partea care o invocă.

**7.2.**Nici una din părţile contractante nu răspunde de neexecutarea la termen sau/şi de executarea în mod necorespunzător, total sau parţial, a oricărei obligaţii care îi revine în baza prezentului contract, dacă neexecutarea sau executarea necorespunzătoare a obligaţiei respective a fost cauzată de forţa majoră.

**7.3.**Partea contractantă care invocă forţa majoră are obligaţia de a notifica celeilalte părţi de îndată producerea acesteia şi să ia toate măsurile posibile în vederea limitării consecinţelor ei.

**7.4.**Dacă în termen de 30 de zile de la producerea evenimentului, imposibilitatea de executare nu încetează, fiecare parte va avea dreptul să notifice celeilalte părţi încetarea de plin drept a prezentului contract, fără ca vreuna dintre părţi să poată pretinde celeilalte despăgubiri.

**7.5.**Întârzierea sau neexecutarea obligaţiilor asumate din motive de forţă majoră nu atrage pentru nici una dintre părţi penalizări sau alte compensaţii.

**Art.8. Condiţii de redefinire a clauzelor contractuale**

**8.1.**Modificarea prezentului contract se face numai prin act adiţional încheiat între părţile contractante.

**8.2.**Delegatarul poate modifica unilateral prezentu contract cu notificarea prealabilă cu 30 de zile a delegantului, din motive excepţionale legate de interesul naţional sau judeţean, după caz.

**8.3.**Prezentul contract nu poate fi modificat prin act adiţional, în sensul introducerii în obiectul acestuia a unei activităţi care nu a făcut obiectul delegării gestiunii.

**8.4.**Contractul poate fi modificat în cazul în care orice prevederi ale acestuia devin discordante cu reglementările în domeniu din legislaţia naţională sau legislaţia comunitară.

**Art. 9. Mentinerea echilibrului contractual**

Raporturile contractuale dintre delegatar si delegant se bazează pe principiul echilibrului între drepturile care îi sunt acordate delegantului si obligatiile care îi sunt impuse prin prezentul contract.

**Art.10. Rezilierea contractului**

**10.1.**Delegatarul are dreptul să rezilieze contractul unilateral dacă constată şi dovedeşte nerespectarea repetată de către delegant a obligaţiilor contractuale, a celor stabilite prin Regulamentului pentru efectuarea serviciului de transport public judetean prin curse regulate si prin Caietul de sarcini – cadru al serviciului de transport public judetean de persoane prin curse regulate in judetul Vrancea, in situatia in care delegantul nu adoptă programe de măsuri pentru respectarea în termen de 5 zile a obligaţiilor contractuale şi a indicatorilor de performanţă.

**10.2.**Pact comisoriu expres – în caz de neexecutare a obligaţiilor contractuale de către delegant in termenul stabilit la art. 10.1, contractul se consideră desfiinţat de drept, la solicitarea delegatarului, fără punere în întârziere şi fără nici o formalitate prealabilă. În acest caz, rezilierea contractului intervine de îndată ce a expirat termenul de executare, fără a fi necesară o alta notificare.

**10.5.**În cazul în care contractul de delegare a gestiunii se reziliază, licenţele de traseu se vor retrage cu o notificare prealabilă de 60 de zile.

**10.6.**În intervalul prevăzut la aliniatul precedent, delegatarul va organiza delegarea gestiunii altui operator de transport rutier.

**Art.11. Condiţii de exploatare a sistemului**

Organizarea, efectuarea şi asigurarea desfăşurării fluente a transporturilor rutiere de persoane este supusă legislaţiei în vigoare privind transporturile rutiere şi serviciile de transport public.

**Art.12. Interdicţia subdelegării şi cesionarea contractului**

**12.1.**Se interzice delegantului să încheie cu terţi, contracte de subdelegare a activităţilor de atribuire a gestiunii serviciului de transport delegat.

**12.2.**Cesionarea prezentului contract de către delegant unei alte societăţi nu este admisă decât în cazul în care această societate este rezultatul divizării, fuzionării sau înfiinţării ca filială a societăţii aparţinând delegantului, cu aprobarea delegatarului şi cu respectarea condiţiilor iniţiale de atribuire a gestiunii.

**Art.13.Indicatorii de performantă ai serviciului, stabiliti în regulamentul serviciului si modul de evaluare si cuantificarea acestora, conditii si garantii**

**13.1.**În efectuarea serviciului de transport public judetean de persoane prin curse regulate, delegantul va respecta indicatorii de performantă prevăzuti în Regulamentul serviciului de transport public judetean de persoane prin curse regulate, în Judetul Vrancea.

**13.2.**Delegantul va transmite delegatarului, în termenul solicitat de către acesta, informatiile necesare evaluării si cuantificării indicatorilor de performantă.

**13.3.**Furnizarea unor informatii eronate/incomplete sau netransmiterea acestora, în termenul solicitat de delegatar, atrage răspunderea contraventională a delegantului.

**Art.14.Tarifele practicate pentru serviciul de transport public judeţean de persoane prin curse regulate şi procedura de stabilire, ajustare şi modificare a acestora**.

**14.1.**Stabilirea, ajustarea sau modificarea tarifelor pentru serviciul de transport public judeţean de persoane prin curse regulate se realizează prin hotărâre a Consiliului Judeţean Vrancea. În cazul în care solicitarea de ajustare este depusă de un operator de transport, acesta va prezenta cel puțin următoarele documente:

**a)**cererea de stabilire, ajustare sau modificare, care conţine, după caz: tarifele în vigoare în cazul ajustării sau modificării, şi tarifele solicitate, inclusiv TVA; justificarea propunerii de stabilire, ajustare sau modificare se face pe baza unui memoriu tehnico-economic, care prezintă oportunitatea fundamentării tarifelor datorată creşterii principalelor elemente de cheltuieli;

**b)**fişele de fundamentare pentru stabilirea, ajustarea sau modificarea tarifelor;

**c)**oricealte date necesare fundamentării tarifelor propuse.

**14.2.**Tarifele privind transportul public judeţean de persoane prin curse regulate se pot stabili, ajusta sau modifica de către delegatar numai cu respectarea și în limitele prevederilor legale aplicabile.

**14.3.**Delegatarul poate solicita de la delegant informaţii pentru clarificarea unor aspecte din propunerile de ajustare sau modificare a tarifelor pentru serviciul de transport public judeţean de persoane prin curse regulate.

**14.4.**Tarifele pentru serviciul de transport public județean de persoane prin curse regulate se fundamentează fără includerea TVA in cheltuielile materiale, aceasta urmând să fie aplicată la totalul cheltuielilor rezultate plus cota de profit rezonabilă.

**14.5.**Tarifele incasate de delegant in urma prestării serviciului de transport public judetean de persoane prin curse regulate trebuie să acopere cel putin sumele investite şi cheltuielile curente de intretinere şi exploatare a sistemului de transport public local respectiv.

**14.6.**Delegantul va asigura corelarea tarifului de transport cu gradul de confort şi siguranță al mijlocului de transport.

**Art. 15. Clauze suspensive de intrare în vigoare a contractului**

Prezentul contract se va incheia numai după depunerea la autoritatea judeteană de transport, de către delegant, in copie, a certificatului de inregistrare fiscală și a oricăror altor documente relevante solicitate de delegatar.

**Art.16. Documentele contractului**

Documentele contractului sunt:

**a)**Regulamentul serviciului de transport public judetean de persoane, prin curse regulate, in Judetul Vrancea;

**b)**Caietul de sarcini al serviciului de transport public judetean de persoane, prin curse regulate;

**Art.17. Clauza contractuală privind protecţia mediului**

Delegantul este obligat ca pe perioada derulării prezentului contract să respecte reglementările legale in vigoare privind protectia mediului.

**Art. 18. Alte Clauze**

În derularea contractului delegatarul nu va utiliza bunuri de retur si bunuri de preluare. Prin urmare, la sfârsitul perioadei contractuale bunurile proprii ale delegatarului rămân in proprietatea acestuia.

**Art.19. Încetarea contractului**

Prezentul contract incetează in următoarele situatii:

**a)**la expirarea duratei stabilite prin contract;

**b)**prin reziliere**,** in cazul nerespectării obligatiilor prevăzute in contract, in Regulamentul serviciului de transport public judetean de persoane, prin curse regulate, in Judetul Vrancea şi in Caietul de sarcini al serviciului de transport public judetean de persoane, prin curse regulate;

**c)**in cazul renuntării delegantului la licenta de traseu. În această situație licența va fi depusă la sediul Consiliului Județean Vrancea;

**d)**in cazul retragerii licenţei de traseu, in conditiile prevăzute de legislatia in vigoare.

**e)**la disparitia, dintr-o cauza de forta majora, a sistemului delegat sau a unei parti importante din acesta.

**f)** În cazurile menționate la art.3. Durata contractului din prezentul contract.

**Art.20. Dispoziţii finale**

**20.1.**Delegantul trebuie să efectueze serviciul de transport public judeţean de persoane, prin curse regulate folosind mijloace de transport care să respecte prevederile legale cu privire la siguranţa in trafic şi protecţia mediului.

**20.2.**În vederea efectuării serviciului de transport public judeţean de persoane, prin curse regulate delegantul va deţine licenta de transport/licenţa comunitară, valabilă pe durata contractului.

**Art.21.Soluţionarea litigiilor**

**21.1.**Delegatarul şi delegantul vor depune toate eforturile pentru rezolvarea pe cale amiabilă, prin tratative directe, orice neinţelegere sau dispută care se poate ivi intre aceştia in cadrul sau in legătură cu indeplinirea contractului.

**21.2.**Dacă, după 15 zile de la inceperea tratativelor, delegatarul şi delegantul nu rezolvă in mod amiabil o divergenţă contractuală, fiecare poate solicita ca divergenţa să se soluţioneze de către instanţele judecătoreşti competente.

**Art.22*.* Limba care guvernează contractul**

Limba care guvernează contractul este limba română.

**Art.23. Comunicări**

**23.1.**Orice comunicare intre părţi, referitoare la indeplinirea prezentului contract, trebuie să fie transmisă in scris, prin depunere directă la sediul delegatarului/delegantului, prin serviciul postal sau prin serviciul de curierat rapid.

**23.2.**Orice document scris trebuie inregistrat atât in momentul transmiterii, cât şi in momentul primirii.

**23.3.**Comunicările intre părţi se pot face şi prin fax sau e-mail cu condiţia confirmării in scris a primirii comunicării.

**Art.24. Legea aplicabilă contractului**

Prezentul contractul se supune legii române şi va fi interpretat in conformitate cu aceasta.

Părţile au incheiat astăzi \_\_\_\_\_\_\_\_\_\_\_\_\_ prezentul contract in 2 (două) exemplare, câte unul pentru fiecare parte.

**Președintele**

**Consiliului Județean Vrancea**

**Cătălin Dumitru Toma**

 **Contrasemneaza,**

 **Secretar general al județului**

 **Raluca Dan**